(Foto Inquam Photos)



Liviu Dragnea a avut vineri în Dâmbovița un discurs virulent la adresa protestului #șîeu pentru construirea de autostrăzi, programat pentru azi, la ora 15.00.



„Țipă unii acum că nu se fac autostrăzi, și niște smecheri care fac, vezi Doamne, fac ei un metru de autostradă. Ca să vorbim cinstit, azi la 12.30 s-au inaugurat primii... au început lucrul la primii km de autostradă în Moldova. Adică reali. Azi la 12.30. Ei fac circ, noi facem autostrăzi, ei țipă, noi dezvoltăm România. Acel om de afaceri care a cheltuit 100.000 euro pentru acest circ putea să dea banii la niște case de copii, sau să îi doneze undeva”, a spus Liviu Dragnea.

Liderul PSD a acuzat opoziția că vrea să taie salariile și să desființeze proprietatea privată, pentru ca românii să ajungă „sclavi”, „muncitori pe plantație” pentru alții, în „acest mic colț de lume pe care ni l-a dat Dumnezeu”.

„Ei vor să blocheze și legea pensiilor, și legea salarizării și programele de dezvoltare locală. Ca să facă ce, de fapt, în România? Să o readucă acolo de unde am preluat-o noi, o țară pregătită de Cioloș să se ducă din ce în ce mai jos, să fie din ce în ce mai divizată, ca să fie făcută cadou.

Să nu mai existe în România vreun lider politic nebun iresponsabil, care să își riște libertatea și să spună nu, nu suntem de acord să vă dăm resursele noastre naturale pe degeaba. (aplauze) Să nu mai fie nimeni care să spună avem și noi dreptul la acest mic colț de lume al nostru pe care ni l-a dat Dumnezeu și în care vrem să trăim și să fim respectați măcar la nivelul vostru”, a spus președintele PSD în discursul susținut în Dâmbovița.

Liviu Dragnea l-a atacat și pe președintele Klaus Iohannis.

„Leneșul ăla de la Cotroceni, când se mai trezește, se întreabă: ce rău pot să mai fac azi?”, a spus Dragnea, care a adăugat că la ora 14 președintele „a mâncat” și „doarme”, iar „nici cu schi-ul nu știu cum e, cred că e fake news, pentru că la schi trebuie să faci efort”.

„Acești nemernici, pentru că sunt niște nemernici, vânzători, mincinoși și trădători merg în diaspora să le spună românilor că au plecat din cauza noastră. Românii au plecat, pentru că acolo au găsit salarii mai mari. Și de ce nu găsesc salarii mai mari aici în zona privată? Pentru că Boc, Băsescu și toată camarila pedelistă, vopsită PNL-istă acum, a tăiat și a desființat legea dialogului social, pentru ca muncitorii români să nu mai poată să își ceară drepturile”, a continuat Dragnea atacul la adresa opoziției.

„Trebuie să fiu omorât, trebuie să fiu la pușcărie că vreau asta. Să vă spun ceva: nu am de gând să cedez un milimetru”



Dragnea a făcut referire și la plafonarea prețului la gaze, prevăzută în „ordonanța lăcomiei”.

„Chiar așa, trebuie să acceptăm lună de lună să crească prețul? Păi ce se întâmplă, fraților? Molecula de gaz e aceeași, costurile sunt aceleași. Domne, se liberalizează. Păi și cum se face liberalizarea? Plecăm de la 40 de lei și ajungem la 150 de lei pe MegaWatt oră la gaze? Păi să mai avem vreodată vreo fabrică în România să se bată cu alte fabrici din Europa? Nu, pentru că la noi o să se joace cu pretul cum vor.

Sunt rău pentru că vreau asta. Trebuie să fiu omorât, trebuie să fiu la pușcărie că vreau asta. Să vă spun ceva: nu am de gând să cedez un milimetru. Indiferent ce mi se întâmplă, vreau să mi se întâmple stând în picioare.

Partidul ăsta e mult prea puternic față de cum cred alții. Au crezut că dacă pleacă unii din partid, PSD se deșiră. Nu se deșiră, se întărește, poate se curăță. Nu cred că există un alt partid cu asemenea forță interioară, cu asemenea dragoste față de țară, cum este în România, pentru că dacă ar fi fost, am fi văzut-o cu toții, dar din păcate nu există.

Uitați-vă cu atenție la discursurile celor de dreapta. Sunt discursuri xenofobe, sunt discursuri care se apropie de fascism. Știu că e cuvânt greu, dar analizați cu atenție atitudinea și vorbele și acțiunile. Trebuie să ne gândim foarte bine ce vrem să facem cu România, să se gândească toți dacă vrem ca România să fie preluată de această coalitie pentru sărăcirea românilor, cu Iohannis, cu Cioloș, cu USR, PNL, cu Ponta și alți acoperiți”, a spus Dragnea.